Vigleik Eide

Vigleik Eide (1933–2011) var en norsk general. Han ble uteksaminert fra Krigsskolen i 1957. Han var forsvarssjef fra august 1987 og frem til september 1989. Deretter var han formann for NATOs militærkomité frem til januar 1993.

Siden hadde han flere oppdrag innen fredsarbeid og konfliktløsning. I 1994 var han i Guatemala på oppdrag for Utenriksdepartementet da Norge var engasjert i fredsarbeid der, året etter ledet han ekspertgruppen som arbeidet med nedrustningsspørsmål på Balkan. Han var også militær rådgiver for Thorvald Stoltenbergs arbeid som fredsmegler i det tidligere Jugoslavia.

I 1998 ble Eide utnevnt til ambassadør i Syria ved Norges ambassade i Damaskus. I denne stillingen hadde han også det norske konsulære ansvaret for Libanon, og spesialoppgave med å observere utviklingen i Libanon i forbindelse med den da pågående fredsprosessen i området.

 Utmerkelser 
Eide ble i 1988 utnevnt til kommandør med stjerne av St. Olavs Orden, og ble i 1989 utnevnt til storoffiser av den franske Ordre National du Mérite. 

Han var videre innehaver av Forsvarsmedaljen med stjerne, Vernedyktighetsmedaljen med tre stjerner og flere ferdighetsmerker.

 Referanser 

 Kilder 
 Hvem Hva Hvor 1990 ISBN 82-516-1267-5

Kategori:Generaler i Hæren (Norge)
Kategori:Kommandører med stjerne av St. Olavs Orden
Kategori:Den nasjonale fortjenstorden (Frankrike)
Kategori:Personer fra Bergen kommune
Kategori:Norges forsvarssjefer
Kategori:Norske ambassadører
Kategori:ambassadører til Syria